Dihlatse tša Jehofa—Mengwaga e Lekgolo _ Puku ya Ngwaga ya 2016
BOKGOBAPUKU BJA INTHANETENG
GO YA KA DINAGA
LEFASENG KA MOKA
IKGOKAGANYE LE RENA
Tše di latelago
Temana ya Ngwaga ya 2016
Go Fihlelela Batho Bao ba sa Fihlelegego
Phetolelo ya Lefase le Lefsa ka Maleme a Oketšegilego
Dipego—Ditaba tše di Tšwago Lefaseng ka Bophara
Ke Nyaka go Thoma mo!
O be a Tšeela Dilo tša Moya Godimo
Mmulamadibogo yo a Nago le Sebete
E Bile Mmulamadibogo yo a Kgethegilego Mengwaga e 50
Ba Ikemišeditše go Tšwela Pele
Re ka se Tsoge re Dumedišitše Folaga
Re Ile ra Latela Tlhahlo Gomme ra Phela!
“Jehofa o re Šegofaditše go Feta Kamoo re Bego re Nagana ka Gona!”
Mengwaga e Lekgolo e Fetilego—1916
Dihlatse tša Jehofa
DILO TŠE DI LEGO GONA
Puku ya Ngwaga ya Dihlatse tša Jehofa ya 2016
GE NGWAGA wa 1916 o thoma, Ntwa e Kgolo, yeo ka morago e ilego ya tsebja e le Ntwa ya Pele ya Lefase e be e na le lebaka la ka godimo ga ngwaga e kgatlampana. Go ile gwa hwa batho ba bantši kudu ka mahlakoreng ka bobedi a ntwa.
Sehlogo se sengwe ka go Morokami wa Seisemane wa January 1, 1916, se itše: “Ntwa ya Pele ya Lefase e dirile gore batho ba bantši e be badumedi gomme ba tshwenyege ka bokamoso bja bona.” Sehlogo seo se tšwetše pele ka gore: “Anke re thabele ditokelo tše re nago le tšona le go diriša dibaka tšeo di re bulegetšego e le gore re se ke ra nolega moko eupša re fišegele Modimo le Molaetša wa Gagwe.”
Temana ya ngwaga ya 1916 yeo e bego e theilwe go Baroma 4:20 go ya ka phetolelo ya King James Version, e ile ya kgothaletša bana babo rena go “tia tumelong.” Ba bantši ba Barutwana ba Beibele ba ile ba dira bjalo gomme Jehofa a ba šegofatša kudu.
Ge mosepedi yo mongwe wa bodumedi e lego Walter Thorn, a be a nea polelo kopanong kua Norfolk, Virginia, o ile a swantšha ntwa ya Bakriste le Ntwa ya Pele ya Lefase gomme a re: “Go akanyetšwa gore go na le banna ba dimilione tša go tloga go tše masomepedi go ya go tše masometharo bao gona bjale ba lego ntweng. . . . Lefase ga le tsebe gore go na le sehlopha se sengwe [sa mašole]. Ke mašole a Morena, gomme ka go swana le madira a Gideone le ona a a lwa, eupša ga a lwe ka dibetša tša kgonthe. A lwela therešo le toka e bile a lwa ntwa e botse ya tumelo.”
Ka morago, Joseph o ile a tlatšwa ke Théophile Lequime, yoo le yena a bego a tšhabile Denain. Mathomong, Ngwanabo rena Lequime o ile a ya Auchel, Fora, moo a ilego a thoma go fetolela dihlogo tša Morokami gomme a di romela bana babo rena dikarolong tše dingwe tša Fora tšeo di sego tša hlaselwa ke ntwa. Balaodi ba madira ba ile ba mo gapeletša go tloga Auchel ka ge ba be ba belaela mediro ya gagwe. Ngwanabo rena Lefèvre o ile a bona go tla ga Ngwanabo rena Lequime kua Paris e be e le karabo ya dithapelo tša gagwe.
Modiro wa bona Paris o ile wa putswa. Ngwanabo rena Lefèvre o begile gore: “Gona bjale re na le klase ya batho ba e ka bago ba masomenne-hlano . . . Ba bantši ba be ba tseba gore ke mo gobotse e bile ke tokelo go šegofatšwa ke Modimo, ka gona ba dira sohle seo ba ka se kgonago go tšwela pele moyeng. Mo e ka bago ditho ka moka tša sehlopha seo di ba gona sebokeng sa beke le beke seo go bolelwago diphihlelo.”
Ge ntwa e dutše e tšwela pele, bana babo rena ba bantši le dikgaetšedi ba ile ba lebeletšana le taba ya go se tšee karolo ntweng. Kua Great Britain, go ile gwa hlangwa Molao wa Tirelo ya Bohlabani, woo mafelelong o ilego wa gapeletša gore banna ka moka ba mengwaga ya go tloga ka e 18 go fihla ka e 40 ba tsenele ntwa. Lega go le bjalo, Barutwana ba Beibele ba bantši ba ile ba ema ba tiile gore ba ka se tsenele ntwa.
Ka mohlala, Morokami wa Seisemane wa April 15, 1916, o ile wa gatiša lengwalo leo le tšwago go W. O. Warden wa Scotland. O itše: “Ga bjale yo mongwe wa barwa ba ka o na le mengwaga e 19. Go fihla ga bjale o neile bohlatse bjo bobotse go Morena ka go gana go tsenela ntwa, le gona ge go ka direga gore a thuntšhwe ka ge a gana go tsenela ntwa, ke holofela gore Jehofa o tla mo thuša gore a dule a kgomaretše melao ya motheo ya therešo le toka.”
James Frederick Scott, e lego mmapatši wa dipuku tša bodumedi wa mofsa yo a tšwago Edinburgh, Scotland, o ile a sekišwa ka ge a ile a se tšwelele go tlo tsenela ntwa. Lega go le bjalo, ka morago ga go kwa bohlatse ka moka, kgoro e ile ya phetha ka gore Ngwanabo rena Scott “o be a šireletšwa ke Molao” gomme go hweditšwe a se na molato.
Ka October 16, 1916, Charles Taze Russell, yoo a bego a eteletše pele Barutwana ba Beibele ka nako yeo, o ile a tšea leeto la go yo nea dipolelo tša Beibele ka bodikela bja United States. Ga se a ka a boa gae. Mantšiboeng a Labobedi, October 31, Ngwanabo rena Russell o ile a hwa a na le mengwaga e 64 ge a be a le ka tereneng kua Pampa, Texas.
Ba bantši ba bana babo rena ba be ba sa nagane gore go ka ba le yo a ka tšeago legato la Ngwanabo rena Russell. Lengwalo la gagwe la go aba bohwa, leo le gatišitšwego ka go Morokami wa Seisemane wa December 1, 1916, le ile la bolela seo a bego a kganyoga gore se dirwe ka modiro woo a bego a o eteletše pele ka nako e telele kudu. Lega go le bjalo, go ile gwa šala potšišo e rego: Ke mang yo a tlago go mo hlatlama modirong wo?
Potšišo yeo e be e tla arabja sebokeng sa ngwaga le ngwaga sa Watch Tower Bible and Tract Society of Pennsylvania, seo se bego se tlo swarwa mathomong a 1917. Bao ba bego ba le gona ba ile ba bouta, gomme gwa hwetšagala gore go boutetšwe motho o tee. Eupša dikgwedi tše di latetšego di ile tša bontšha gore go kwana moo e be e le ga nakwana, bana babo rena ba be ba letetšwe ke diteko tše šoro kudu.
Didirišwa tša go ithuta Beibele
Dikgatišo tše di Lego Gona
Tirelo ya Rena ya Mmušo
Ditaba go ya ka Dinaga
Tša Molao go ya ka Dinaga
Dipotšišo Tšeo di Botšišwago Kudu ka Dihlatse tša Jehofa
Mediro ya Dihlatse tša Jehofa
Ntšha Moneelo wa go Thekga Modiro wa Rena wa Lefase ka Bophara